Tulevan työpaikkansa henkilöistä tietoja etsinyt poliisimies syyllistyi virkavelvollisuuden rikkomiseen, toteaa Päijät-Hämeen käräjäoikeus.

Perjantaina antamassaan tuomiossa oikeus jätti kuitenkin miehen ilman rangaistusta.

Rikokset tapahtuivat vuosina 2010 ja 2011. Tuomion mukaan vuonna 2010 nuori poliisimies oli hakeutumassa uuteen työpaikkaan turvallisuustehtäviin. Ennen työsuhteen alkua hän etsi yrityksestä ja sen työntekijöistä tietoja poliisin tietojärjestelmistä.

Päätöksestä ilmenee, että toisen kerran mies teki vastaavan etsinnän, kun hän oli palannut poliisin töihin. Tuolloin hän oli vapaapäivänään törmännyt nettikeskusteluihin, joissa yritystä arvosteltiin.

Käräjäoikeus totesi, että tiedonhaut eivät liittyneet rikostutkintaan eivätkä siten olleet poliisimiehen työn kannalta tarpeellisia.